**SPOROČILO ZA JAVNOST**

**POMLAD V ZNAMENJU MESECA KULTURE**

**Ljubljana, 1. marec 2018 – Tako kot že nekaj let zapored bodo lahko študentje tudi letošnjo pomlad preživeli v znamenju kulture. Mesec kulture študentom ponuja možnost kulturnega udejstvovanja na različne načine in za različne okuse. V marcu in aprilu bodo vrata odprli muzeji, galerije in gledališča, poleg tega pa bodo organizirane razne delavnice in drugi brezplačni kulturni dogodki.**

ŠOU v Ljubljani že tradicionalno vsako leto organizira Mesec kulture, ki študentom omogoča udeleževanje na raznih kulturnih dogodkih. Prvi brezplačni kulturni dogodek bo že 1. 3. v ljubljanski Drami, kjer si bodo študentje lahko ogledali predstavo Županova Micka.

V tednu od 2. do 10. marca bo v Cankarjevem domu potekal festival Literature sveta Fabula, na katerega so vabljeni vsi, ki se zanimajo za literaturo. Od 12. 3. do 18. 3. bodo študenti lahko brezplačno obiskali galerije in muzeje v Ljubljani. V tem tednu bo pod okriljem Radia Študent potekal tudi deveti Festival Tresk, in sicer v četrtek, 15. 3. v Kinu Šiška in v petek, 16. 3. v Klubu K4. Ponovno se bodo predstavili alternativni in neodvisni glasbeni izvajalci.

Na Kersnikovi 4 bo 17. 3., 18. 3., 24. 3. in 25. 3. potekala delavnica Workdesk Workshop. Prav tako bodo 20. 3., 21. 3. in 22. 3. študentom dostopne Ustvarjalne delavnice na Študentskem kampusu. V okviru teh delavnic se bodo lahko naučili ustvarjati s filcem, spoznali bodo serventne tehnike in okraševanje predmetov ter oblikovanje nakita. Na Kampusu bo 27. 3. v duhu promocije zdravega življenja potekalo tudi predavanje Sladkor – kdaj ga je dovolj in kdaj preveč? Vsi športni navdušenci pa bodo lahko v Legionar gym 28. in 29. 3. spoznavali kulturo športa.

V okviru Meseca kulture pa so študentom dostopne tudi predstave v ljubljanski Drami. Tako bo 19. 3. na sporedu predstava Razglednice ali Strah je od znotraj votel, od zunaj pa ga nič ni, 21. 3. bo potekala predstava Ljudski demokratični cirkus Sakešvili, 28. 3. pa predstava Grenki sadeži pravice.

Mesec kulture se bo podaljšal še v april, ko bo 3. 4. v novih prostorih športnega centra Urban Roof potekala Hip Hop Freestyle delavnica. Ulična kultura se bo nadaljevala 4. 4., ko bo v izvedbi Inštituta za urbane kulture/Ljubljana Alternative Tours potekala alternativna »Ljubljanska grafitarska tura«.

V Cankarjevem domu bo 5. 4. potekal že jubilejni deseti Kulturni bazar, na katerega so vabljeni tudi vsi študentje.

Za vse oboževalce okušanja raznih alkoholnih pijač bosta 10. 4. In 12. 4. na Kampusu potekala dogodka Vinska cesta in Kulturni vidiki okušanja viskija.

Za sproščeno vzdušje na Študentskem kampusu bodo 18. 4. poskrbeli stand-up komiki, 19. 4. pa bo na Kampusu potekalo zadnje dejanje Meseca kulture.

Več informacij o dogodkih in prijavah si lahko preberete na uradnem Facebook profilu Meseca kulture: <https://www.facebook.com/events/1589201774450979/>

KONTAKT: Bojan Tepić, Vodja resorja za obštudijsko dejavnost, 040 272 122